ประเทศกูมี

"ประเทศกูมี" เป็นเพลงของแร็ปอเกนสท์ดิคเทเตอร์ชิป กลุ่มดนตรีฮิปฮอปชาติไทย เพลงออกจำหน่ายเมื่อวันที่ 14 ตุลาคม 2561 โดยมีเนื้อหาเกี่ยวกับสถานการณ์ทางการเมืองในเหตุการณ์ 6 ตุลาและเหตุการณ์ 14 ตุลา ซึ่งได้รับแรงบันดาลใจจากสองเหตุการณ์ทางการเมืองไทย เป็นการสะท้อนปัญหาความรุนแรงในสังคมไทยและรวมไปถึงเหตุการณ์พฤษภาทมิฬและการสลายการชุมนุมที่แยกราชประสงค์ พ.ศ. 2553

 มิวสิกวิดีโอ 
มิวสิกวิดีโอเผยแพร่ครั้งแรกบนยูทูบเมื่อวันที่ 23 ตุลาคม 2561 กำกับโดย ธีระวัฒน์ รุจินธรรม ซึ่งธีระวัฒน์ทำงานให้กับกลุ่มการเมืองหลายกลุ่ม อาทิ กลุ่มพลเมืองโต้กลับ อันเคยจัดกิจกรรมต่อต้านคณะรักษาความสงบแห่งชาติ (คสช.) และรัฐบาลพลเอก ประยุทธ์ จันทร์โอชา มาก่อน โดยฉากหลังของมิวสิกวิดีโอ เป็นการจำลองภาพการแขวนคอในเหตุการณ์ 6 ตุลาคม 2519 ตอนท้ายมีข้อความว่า "การแบ่งแยกประชาชนออกเป็นฝักฝ่ายคือไม้ตายของอำนาจรัฐที่ฝักใฝ่เผด็จการ เมื่อสิ่งเหล่านี้เกิดขึ้น อำนาจทั้งหมดของประชาชนจะถูกพรากจากไป ด้วยความระลึกถึง ทุกชีวิตที่ตกเป็นเหยื่อจากอาชญากรรมโดยรัฐ ทุกเหตุการณ์"

จากเนื้อหาของเพลงและมิวสิกวิดีโอที่บอกเล่าเกี่ยวกับสถานการณ์ทางการเมืองและสังคมในปัจจุบัน ทำให้เพลงได้รับความนิยมจนมียอดเข้าชมมากกว่า 3 แสนครั้งในวันแรกที่เปิดตัว และติดอันดับในร้านไอทูนส์ ประเทศไทย‘ประเทศกูมี’ ขึ้นอันดับ 1 ‘iTunes Thailand’ ประชาชาติธุรกิจ. สืบค้นเมื่อ 27 ตุลาคม 2561

อนึ่ง มีผู้อัปโหลดเพลงและมิวสิกวิดีโอนี้เข้าไปในระบบบล็อกเชน zcoin ทำให้เป็นไปได้ยากที่จะบล็อกเพลงนี้ ไม่ให้เข้าถึงได้จากประเทศไทย

 ผลกระทบทางกฎหมาย และ กระแสวิพากษ์วิจารณ์ 
หลังจากที่มิวสิกวิดีโอนี้ได้เผยแพร่ออกไป เมื่อวันที่ 26 ตุลาคม พลตำรวจเอก ศรีวราห์ รังสิพราหมณกุล รองผู้บัญชาการตำรวจแห่งชาติ ได้เตรียมเชิญแร็ปอเกนสท์ดิคเทเตอร์ชิปมาให้ปากคำ เนื่องจากอาจมีเจตนาที่จะทำให้เกิดความวุ่นวายและขัดคำสั่ง คสช. ด้านธีระวัฒน์กล่าวว่าเขารู้สึกเฉย ๆ เพราะผลงานพูดความจริง ทีมงานไม่ได้รู้สึกตกใจอะไรมาก คงห้ามคนที่จะฟังและเชื่อไม่ได้

ต่อมาในวันที่ 29 ตุลาคม ศรีวราห์ได้แถลงข่าวต่อสื่อมวลชนว่า ในชั้นต้นยังไม่พบหลักฐานที่จะเอาผิดเจ้าของเพลงได้ แต่ทั้งนี้ได้สั่งการให้กองบังคับการป้องกันและปราบปรามการกระทำความผิดเกี่ยวกับอาชญากรรมและเทคโนโลยี (ปอท.) ตรวจสอบเนื้อหา รวมถึงเบื้องหลังการจัดทำเพลงอย่างละเอียด ส่วนกรณีที่มีสื่อหลักบางสำนัก นำเสนอข่าวบิดเบือน รวมถึงนำภาพเก่าซึ่งมีการดัดแปลงให้ผิดไปจากความเป็นจริง ไปโพสต์แชร์ผ่านเพจเฟซบุ๊ก ว่าตำรวจมีการคุมตัวผู้ต้องหา ทำให้เกิดความเข้าผิด และทำให้ตนเองได้รับความเสียหาย เสื่อมเสียชื่อเสียงนั้น ได้มอบหมายให้ทนายความร้องทุกข์กับตำรวจ ปอท.  เพื่อดำเนินคดีต่อไปแล้ว

 อ้างอิง 

หมวดหมู่:ซิงเกิลในปี พ.ศ. 2561
หมวดหมู่:เพลงในปี พ.ศ. 2561
หมวดหมู่:เพลงฮิปฮอปไทย
หมวดหมู่:เพลงทางการเมือง